b'\n_START_ARTICLE_\nLandstr\xc3\xb8m\n_START_PARAGRAPH_\nLandstr\xc3\xb8m er elektrisk kraft fra str\xc3\xb8manlegg p\xc3\xa5 land til det elektriske anlegget i skip eller mindre b\xc3\xa5ter som ligger fort\xc3\xb8yd ved kai. Dette gj\xc3\xb8r at omr\xc3\xa5det rundt havnen slipper luftforurensninger og st\xc3\xb8y fordi b\xc3\xa5tene dermed ikke beh\xc3\xb8ver \xc3\xa5 la dieselaggregatene g\xc3\xa5 og dure; i tillegg reduseres utslippene av klimagasser. I Bergen, hvor luftforurensningene ofte har oversteget faregrensene, er det beregnet at cruiseskipenes dieselaggregater ikke sjelden bruker 3000 liter drivstoff pr. time i sesongen. Det tilsvarer ca. 125 busser i Bergen sentrum. En utredning viser at NOx-utslippene kan kuttes 97\xc2\xa0% med landstr\xc3\xb8m. FNs sj\xc3\xb8fartsorganisasjon International Maritime Organization (IMO) har foresl\xc3\xa5tt at skip i havn b\xc3\xb8r f\xc3\xa5 sin kraftforsyning fra land. Det gjelder ikke bare cruiseskip. Ogs\xc3\xa5 containerskip kan med fordel bruke landstr\xc3\xb8m, bl.a. fordi de ofte ligger forholdsvis lenge til kai med motor eller hjelpemotor i gang for \xc3\xa5 opprettholde kraftforsyningen. Land som USA, Japan, Kina og Tyskland ligger foran Norge p\xc3\xa5 dette omr\xc3\xa5det_NEWLINE_. \xe2\x80\x93 \xc2\xab\xc3\x85 ta landstr\xc3\xb8m\xc2\xbb er et sj\xc3\xb8uttrykk.\n_START_SECTION_\nBeskrivelse\n_START_PARAGRAPH_\nB\xc3\xa5ter f\xc3\xa5r landstr\xc3\xb8m gjennom \xc3\xa9n eller flere landstr\xc3\xb8mkabler, dvs. spesielle skj\xc3\xb8teledninger. Kabelen eller kablene strekkes fra b\xc3\xa5tens eget elanlegg, der det blant annet er sikrings- og batteriladesystemer, og kobles til en landstr\xc3\xb8msentral. Siden behovene varierer sv\xc3\xa6rt mye \xe2\x80\x93 fra sm\xc3\xa5b\xc3\xa5ter til f.eks. cruiseskip \xe2\x80\x93 varierer ogs\xc3\xa5 utstyret veldig i st\xc3\xb8rrelse, omfang og kostnader. S\xc3\xa5ledes kan fritidsb\xc3\xa5ters bruk av landstr\xc3\xb8m sammenlignes med campingvogner som slutter seg til en ekstern str\xc3\xb8mkilde p\xc3\xa5 en campingplass. En fregatt av typen KNM Fridtjof Nansen trekker derimot ca. 1000 kW (1 MW) n\xc3\xa5r den ligger til kai ved Haakonsvern utenfor Bergen, og cruiseskipene ved havnen i Bergen opptil 30 MW. Str\xc3\xb8mprisen kan v\xc3\xa6re halva av dieselprisen, og skips-investeringen kan spares rask inn. Deremot m\xc3\xa5 det ogs\xc3\xa5 investeres i regionalnett og lokalt distribusjonsnett for \xc3\xa5 klare ekstra kapasitet til landst\xc3\xb8m._NEWLINE_Sentralen kan v\xc3\xa6re en sikringsboks med uttak for kontakter, plassert p\xc3\xa5 en brygge el.l. \xe2\x80\x93 eller et stort elanlegg hvis det er snakk om str\xc3\xb8m til st\xc3\xb8rre skip. Landstr\xc3\xb8manlegget transformerer spenningen i det vanlige str\xc3\xb8mnettet p\xc3\xa5 land (230 V) opp eller ned, etter hva slags spenning som brukes i b\xc3\xa5tenes str\xc3\xb8msystem. Transformatoren kan ogs\xc3\xa5 sitte i skipet. Spenningen kan variere fra 12 V i sm\xc3\xa5b\xc3\xa5ter til 11 kV eller mer i st\xc3\xb8rre skip. Frekvensen m\xc3\xa5 omformes hvis b\xc3\xa5tenes str\xc3\xb8manlegg har en annen frekvens enn 50 Hz. St\xc3\xb8rre anlegg har tykke kabler for \xc3\xa5 redusere energitapet ved overf\xc3\xb8ringen. Riktig og god jording er selvf\xc3\xb8lgelig sv\xc3\xa6rt viktig; likes\xc3\xa5 m\xc3\xa5 anlegget plasseres s\xc3\xa5pass h\xc3\xb8yt at det ikke blir utsatt for stormflo. Skip i opplag kan ha dette utstyret i container._NEWLINE_Den internasjonale standarden for kontakter heter IEC80005-3. Hurtigruten og Color Line har valgt \xc3\xa5 bruke den raskere og automatiske NG3-standarden.\n_START_SECTION_\nLandstr\xc3\xb8m som etternavn\n_START_PARAGRAPH_\nLandstr\xc3\xb8m eller Landstr\xc3\xb6m er ogs\xc3\xa5 et etternavn. Det er s\xc3\xa6rlig vanlig i Sverige.'